Проект
ЗАКОН за изменение и допълнение на Закона за управление на етажната собственост 
(Обн., ДВ, бр. 6 от 2009 г.; изм. и доп., бр. 15 от 2010 г.; изм., бр. 8 от 2011 г.; изм. и доп., бр. 57 от 2011 г., изм., бр. 82 от 2012 г.; бр. 66 от 2013 г.; бр. 98 от 2014 г.)

§ 1. В чл. 6, ал. 1 се правят следните изменения и допълнения:
1.	Точка 5 се изменя така:
„5. не извършват ремонтни дейности в своя самостоятелен обект или част от него, които да водят до влошаване на проектните нива на характеристиките на променени/заменени първоначално вложени строителни продукти, и/или дейности, с които да изменят помещения, пространства или части от тях, предназначени за общо ползване, да не нарушават архитектурния вид, носимоспособността, устойчивостта на строителната конструкция, пожарната безопасност или безопасното ползване на сградата;“
2.	В т. 9 след думите ,,преустройство и“ се добавя ,,основно“;
3.	В т. 12 след думите ,,преустройство или“ се добавя ,,основно“;
4.	Създават се нови т. 17 - 19: 
,,17. поддържат общите части на сградата и своя самостоятелен обект в техническо състояние, отговарящо на основните изисквания по чл. 169, ал. 1 от Закона за устройство на територията.
18. са длъжни да се грижат за безопасната експлоатация на всички съоръжения и инсталации в сградата.
19. не извършват дейности в общите части на сградата, вкл. и по фасадата, които нарушават тяхната цялост и архитектурен вид, носимоспособността, устойчивостта на строителната конструкция, пожарната безопасност или безопасното ползване на сградата.“
5.	Досегашната т. 17 става т. 20.

§ 2. В чл. 7, ал. 2, т. 3 накрая се поставя запетая и се добавя ,,като за собственика или ползвателя се посочва и електронна поща за комуникация, ако разполага с такава;“.

§ 3. В чл. 11, ал. 1 се правят следните изменения и допълнения:
1.	В т. 8 думите ,,доклада към“ се заличават.
2.	В т. 10, буква ,,в“ се изменя така:
,,в) основно обновяване на сградата“;
3.	Създава се нова т. 15:
,,15. в рамките на нормативно установените срокове за изготвяне на технически паспорт, приема решение за възлагане съставянето на технически паспорт за съществуващите сгради и одобрява договора с изпълнителя, приема доклада за извършеното обследване и направените оценки на техническите характеристики, и съставения технически паспорт на сградата“.
4.	Досегашната т. 15 става т. 16.

§ 4. В чл. 13 се правят следните изменения: 
1.	В ал. 1:
а) изречение второ се изменя така:
,,Датата и часът на поставянето задължително се отбелязват върху поканата от лицата, които свикват общото събрание, за което се съставя протокол.“
б) създава се изречение трето:
,,Общото събрание може да бъде насрочено и да се проведе най-рано на осмия ден след датата на поставяне на поканата, а в неотложни случаи – не по-рано от 24 часа след поставянето й.“
2.	 В ал. 2 - 4 след думата ,,адрес“ се добавя ,,в страната“.

§ 5. В чл. 16 се правят следните изменения и допълнения:
1.	Алинея 5 се изменя така:
,,(5) Протоколът съдържа датата и мястото на провеждането на общото събрание, дневният ред, явилите се лица, идеалните части от етажната собственост, които те представляват, номера на самостоятелния обект, начина по който са гласували лицата - ,,за“, ,,против“ или ,,въздържал се“, техен подпис, същността на изявленията, направените предложения и приетите решения.“
2.	Алинея 7 се изменя и допълва така:
а) изречение трето се изменя така:
,,Копие от протокола, заверен ,,вярно с оригнала“ и приложенията към него, се предоставят на собствениците, ползвателите или обитателите, а в случаите по чл. 13, ал. 2 се изпраща на посочената електронна поща или адрес в страната
б) създава се изречение четвърто:
,,Когато лицето, в случаите по чл. 13, ал. 2, не е посочило електронна поща или адрес в страната, на които да се изпращат копия на протоколи, то се смята за уведомено с поставяне на съобщението.“

§ 6. В чл. 17, ал. 2 се правят следните изменения:
1.	В т. 5 след думата ,,за“ се добавя ,,основно“; 
2.	В т. 6 думите ,,не по-малко от 67“ се заменят с ,,повече от 50“;

§ 7. В чл. 19, ал. 8 се изменя така:
,,(8) По решение на общото събрание, взето с мнозинството повече от 50 на сто идеални части от общите части на етажната собственост, правомощията или част от тях на управителния съвет (управителя) могат да бъдат възлагани на физически лица или юридически лица, които не са собственици. Договорът за възлагане се одобрява с решение на общото събрание, взето с мнозинството повече от 50 на сто идеални части от общите части на етажната собственост и се сключва от упълномощено от общото събрание лице за срок до две години.“

§ 8. В чл. 21 се създава ал. 4: 
,,(4) При нововъзникнала етажна собственост избор на управителен съвет (управител) се провежда в 6-месечен срок от възникването й.“

§ 9. В чл. 23, ал. 1 се правят следните изменения и допълнения:
1.	Създава се нова т. 12:
,,12. при поискване издава на собствениците документ за наличието или липсата на задължения към етажната собственост.“
2.	Досегашната т. 12 става т. 13.

§ 10. В чл. 25 се правят следните изменения:
1.	В ал. 1 след думите ,,ремонт и“ се добавя ,,основно“.
2.	Алинея 4 се изменя така:
,,(4) Сдружение на собствениците може да се създаде за един или повече от един вход на сградата или за няколко сгради в режим на етажна собственост, които са изпълнени при свързано застрояване. В този случай сдружението се създава от собственици, представляващи не по-малко от 67 на сто идеални части от идеалните части на собствениците от общите части във входа (входовете/сградите). Когато сборът от процентите на идеалните части на собствениците от общите части във входа (входовете/сградите) не е равен на 100, се прилагат разпоредбите на чл. 17, ал. 5 и 6.“ 
3.	В ал. 6 накрая се добавя ,,и Закона за статистиката.“

§ 11. В чл. 27, ал. 6 се изменя така:
,,(6) Протоколът от учредителното събрание и приетото споразумение за създаване на сдружението се съставят в един екземпляр и се подписват от всички членове на сдружението или от техните представители.“

§ 12. В чл. 29, ал. 2, т. 2 и 3 след думата ,,заверено“ се добавя „вярно с оригинала“.

§ 13. В чл. 30 се правят следните изменения:
1.	Алинея 1 се изменя така: 
,,(1) При промяна на собствеността върху самостоятелен обект членството в сдружението се прехвърля на новия собственик, като за задълженията към сдружението, станали изискуемите преди промяната на собствеността, отговаря стария собственик, освен ако при промяната на собствеността не е уговорено друго“.
2.	В ал. 2 след думите ,,средства за“ се добавя ,,основно“.

§ 14. В чл. 33, ал. 2 се правят следните изменения:
1.	В т. 5 след предлога ,,за“ се добавя ,,основно“;
2.	В т. 6 думите ,,не по-малко от 67“ се заменят с ,,повече от 50“;

§ 15. В чл. 34 се правят следните изменения и допълнения:
1.	В ал. 2:
а) Създава се нова т. 9:
,,9. при поискване издава на собствениците документ за наличието или липсата на задължения към сдружението“.
б) Досегашната т. 9 става т. 10.
2.	Алинея 10 се изменя така:
,,(10) По решение на общото събрание на сдружението, прието с мнозинство повече от 50 на сто от представените идеални части в сдружението, правомощията на управителния съвет (управителя) могат да бъдат възлагани на физически лица или юридически лица, които не са собственици. Договорът за възлагане се одобрява с решение на общото събрание на сдружението, взето с мнозинството повече от 50 на сто от представените идеални части в сдружението и се сключва от упълномощено от общото събрание на сдружението лице за срок до две години.“

§ 16. В чл. 40, ал. 2 думата ,,оповестяването“ се заменя с ,,получаването“; 

§ 17. В чл. 43, ал. 2 думата ,,оповестяването“ се заменя с ,,получаването му“; 

§ 18. Заглавието на глава трета се изменя така: „Регистрационен и уведомителен режим и контрол“.

§ 19. В чл. 44, ал. 3 се изменя така:
,,(3) В регистъра се вписват наименованието на сдружението, адресът, срокът, за който е учредено, предметът на дейност, представените идеални части в сдружението, имената, адресът и електронната поща на членовете на управителния съвет (управителя) и начинът на представителство.“

§ 20. Член 46б се изменя така: 
	,,Чл. 46б. Управителите или председателите на управителните съвети на сгради или отделни входове в режим на етажна собственост подават в едномесечен срок от избирането им уведомление в общинските или районните администрации. Уведомлението съдържа имената, адрес, телефон и електронната поща на членовете на управителния съвет или на управителя и адреса на сградата в режим на етажна собственост, адрес в страната и копие на протокол за избор на управителен съвет (управител), заверено „вярно с оригинала“ и приложенията към него.“

	§ 21. Заглавието на глава четвърта се изменя така: ,,Поддържане, ремонт и основно обновяване на общите части“. 

	§ 22. В чл. 48, ал. 1, ал. 3 и ал. 4 след думата ,,ремонт“ се добавя ,,основно“.

	§ 23. В чл. 49 се правят следните изменения:
1.	Алинея 4 се изменя така:
,,(4) Кметът на общината или района, или оправомощено от него лице извършва проверка и издава заповед в срок до два месеца от уведомяването по ал. 3, с която задължава собствениците да осъществят в определен срок ремонта по ал. 1, но не по-късно от три месеца. Заповедта се съобщава на председателя на управителния съвет (управителя) и може да се обжалва пред административния съд по местонахождението на етажната собственост.“
2.	В ал. 5, изречение първо накрая се добавя ,,в срок до три месеца“.

§ 24. В чл. 51, ал. 1 накрая се добавя ,,и членовете на техните домакинства, независимо от етажа, на който живеят“. 

§ 25. В чл. 52 ал. 3 се отменя. 

§ 26. Създава се чл. 54а:
,,Осигуряване на достъп
Чл. 54а. (1) При прието решение от общото събрание на собствениците и/или на сдружението на собствениците за извършване на дейности по чл. 6, ал. 1, т. 12 и отказ за осигуряване на достъп от страна на собственик до притежавания от него самостоятелен обект, кметът на общината или района, или оправомощено от него лице извършва проверка и издава заповед, с която задължава собственика да осигури необходимия достъп. Заповедта се съобщава на собственика и на председателя на управителния съвет (управителя) и може да се обжалва пред административния съд по местонахождението на етажната собственост.
(2) Заповедта по ал. 1 се издава до 1 месец след подадено искане от председателя на управителния съвет (управителя), придружено от констативен протокол за неосигурен достъп, съставен от управителния съвет (управителя) и двама собственици.
(3) Изпълнението на заповедта по ал. 1 се осъществява по реда на Административнопроцесуалния кодекс.“

§ 27. В чл. 56 се създава ал. 4: 
,,(4). Председател на управителен съвет (управител), който не изпълни задълженията си по чл. 49, aл. 1 - 3, се наказва с глоба от 500 до 1000 лв.“

	§ 28. В чл. 56а се правят следните изменения и допълнения:
1.	Досегашният текст става ал. 1;
2.	Създава се ал. 2:
	,,(2) За неизпълнение на задължението по чл. 49, ал. 4 или ал. 5 кметът на общината или района се наказва с глоба от 500 до 1000 лв.“

	§ 29. В чл. 57 се правят следните изменения:
1.	Алинея 1 се изменя така:
,,(1) Установяването на нарушенията се описва в протокол, съставен от управителния съвет. Когато в етажната собственост няма избран управителен съвет, протоколът се съставя от управителя и двама собственици и/или ползватели, а при отказ от страна на управителя, протоколът се съставя от трима собственици и/или ползватели. Констативният протокол съдържа данни за лицето, извършило нарушението, описание, време, дата/период и място на извършеното нарушение.“
2.	Алинея 2 се изменя така:
,,(2) В случаите, когато се установяват нарушения, извършени от член на управителния съвет (управителя) или контролния съвет, протоколът се съставя от трима собственици и/или ползватели.“
3.	В ал. 3 след думата ,,(управител)“ се добавя ,,или един от собствениците, участвали в съставянето му,“.
	
	§ 30. В § 1 от допълнителните разпоредби се правят следните изменения и допълнения:
1.	Точка 10 се изменя така: 
	,,10. „Основно обновяване“ е ,,основно обновяване“ по смисъла на Закона за устройството на територията.“
2.	В т. 12 след думата „за“ се добавя „основно“;
3.	Създава се т. 17:
,,17. ,,Адрес в страната“ е посочен от собственик, ползвател или обитател адрес за кореспонденция в Република България, на който собственикът, ползвателят или обитателят желае да получава съобщения. Адресът в страната може да бъде различен от настоящия или постоянния адрес.“ 

Законът е приет от 43-ото Народно събрание на ……………….. и е подпечатан с официалния печат на Народното събрание.